Tiego ya pula e seka ya nna seipato molemisi
Motshwarelela mogolwane wa balemisi mo kgaolong ya Mahalapye, Mme Motlapele Phetlo, a re beng ba ditshukudu tsa temo ga ba tshwanela go dirisa tiego ya go tlhoka gona ga pula ka nako e le seipatlo sa go tlhoka go lemela Batswana jaaka puso e eletsa Mme Phetlo o boletse mo potsolotsong gore beng ba diterekere ba tshwanetse go diragatsa lenaneo la ISPAAD jaaka go solofetswe gore batho ba kgone go ntsha dijo tse di lekaneng tse e bileng di ka ba direla dipoelo. A re le fa pula e ka tsaya lebaka go phaila, balemisi ba ya go diragatsa maikaelelo a puso a go lemela batho ka ditselana le go dirisa menontshane gore Batswana ba dike ba nnile le tlhobo e nametsang. O tsweletse ka go tlhalosa gore ba ba tla ganang go lema ka ditselana, puso ga e na go ba duela ka jaana ba tla bo ba sa diragatsa maikaelelo a lenaneo la ISPAAD le maikaelelo a lone e leng go rotloetsa balemi go ntsha dijo tse di lekaneng gore lefatshe le no le emisa go ikaega ka go reka dijo kwa mafatsheng a mangwe. A re mo nakong ya gompieno lephata la temo-thuo le santse le abetse kgaolo ya gagwe diterekere tse nne (4) mme a bolela fa nngwe ya tsone e sa tlhole e bereka ntateng ya go se nyega. Mme Phetlo o rile ele ba lephata la selemise ba tshwenngwa ke batho ba eyareng ba sena go lemelwa ka dithuso tsa mmuso ba phuaganye masimo a bone goya go ikwadisa mo lenaneong la Ipelegeng, mme a re batho ba go nna jalo ba tla tseelwa dikgatlo tse di maleba. Mothusa modulasetilo wa lekgotla la beng ba diterekere Rre Lesego Baruti a re le fa ele keletso ya Puso gore batho ba lemelwe ka ditselana se be sa phiri ke tlhaelo ya di dirisiwa tsa temo ditshwana diterekere, megoma, dipolantara le go tlhoka go phaila ga pula ka nako e tshwanetseng. Rre Baruti o boletse fa lenaneo la ISPAAD le ka ntsha maduo a nametsang fa balemi,balemise le beng ba diterekere ba ka dirisana mmogo le go sala ditsamaiso tsa lenaneo la ISPAAD morago. A re go tlhoka go lemela batho sentle ga beng ba ditshukudu tsa temo, go tlhoka go duela beng ba diterekere ka nakoga balemise, go tlhoka go ntsha mhero mo dijwalong ga balemi le go lesa loruo le senya mo masimo ke dingwe tse di kgoreletsang maiteko a Puso a go rotloetsa Batswana go ntsha dijo tse di lekaneng. Mabapi le beng ba diterekere bangwe ba go bolelwang ba lopa balemi madi a peeletso ka maikaelelo a go reka lookwane Rre Baruti o kopile botlhe ba ba dirang jalo go emisa mokgwa wa go nna jalo ka a re seo ke goja balemi mogantlho ntswa Puso e ba duelela. Bokhutlo